12 Ramiro ke mokaulengwe mongwe yo o neng a bona boitumelo ka ntlha ya go direla ba bangwe. O ne a re: “Ke tswa mo lelapeng le le humanegileng le le neng le nna mo motseng o o mo Dithabeng tsa Andes. Ka jalo, fa nkgonne a ne a re o tla ntuelela madi a yunibesithi, seo se ne se lebega e le tshono e kgolo. Le fa go ntse jalo, ke ne ke sa tswa go kolobediwa go nna mongwe wa Basupi ba ga Jehofa mme gape mmulatsela mongwe o ne a nkopile gore ke tle go rera le ene kwa torotswaneng nngwe. Ke ne ka ya koo, ka ithuta go beola meriri, mme ka ipulela lefelo la go beola meriri gore ke itshedise. Fa re ntse re kopa batho go ba ruta Baebele, bontsi jwa bone bo ne jwa dumela. Moragonyana ke ne ka kopanela le phuthego e e sa tswang go tlhomiwa e e buang puo e e buiwang koo. Gone jaanong ke na le dingwaga di le lesome ke le modiredi wa nako e e tletseng. Ga go tiro epe e nngwe e e ka dirang gore ke bone boitumelo jo ke nang le jone fa ke ntse ke thusa batho go ithuta dikgang tse di molemo ka puo ya bone.”